Henrik Brustad

Henrik Brustad (1844–1899) var en norsk strongman, som i sin tid gikk for å være verdens største og sterkeste mann. Han var 226 centimeter høy og kunne løfte 500 kilo. Den vennlige kjempen kom fra en fattig husmannsplass på Ytterøy i Nord-Trøndelag. Brustad ble for stor og sterk til at arbeidsgivere ville holde ham med mat og vanlige redskaper, så han begynte i stedet å opptre som strongman på sirkus og freakshows. Ikke minst samarbeidet med P.T. Barnums sirkus gjorde Henrik Brustad kjent for et stort publikum i Europa og Amerika.


== Tidlige år ==
Henrik Brustad vokste opp på en fattig husmannsplass på Ytterøy utenfor Levanger. Foreldrene var Ole Pedersen, «Ol Persa», og Martha Henriksdatter fra Skogn. Henrik hadde fire brødre. Faren var en svær og grovbygd kar, men langt på nær så stor som sønnen skulle bli. Moren var heller liten og spinkel.Selv om faren slet med grøftegraving og jordarbeid om sommeren og tresking om vinteren, var det alltid lite mat. Allerede som guttunge var Brustad ualminnelig sterk, men hadde ofte ikke noe å spise i frikvarteret på skolen. På skolen syntes andre guttene synd på ham og gav ham noe av sin egen mat.

Etter konfirmasjonsalderen begynte Brustad å vokse kraftig. Det har blitt fortalt at han trengte minst dobbelt så mye mat som et menneske av normal vekst. Klær og sko ble det stadig vanskeligere å skaffe. Han kom ofte til å ødelegge arbeidsredskaper, og han ble etter hvert for stiv og tung til alminnelig arbeid. Mange mente at Brustad var uvøren og lat. Dette førte ham på vandring, men selv utenbygds ble det vanskelig å få arbeid.


== Opptredener ==
Da Brustad var i 20-årene begynte han å reise ut i verden for å vise frem sin styrke for å tjene til livets opphold. Han dro til svært mange steder i Norge, og var dessuten i Sverige, Danmark, Finland, Russland,  Tyskland, England og Amerika. I Amerika var han en stund fast ansatt i et sirkus. Dette gjorde at han tjente relativt godt med penger, men han var en godhjertet mann som selv var født i trange kår, og han nølte aldri med å gi penger til de som trengte det mest. Om noen hadde hjulpet ham en gang, husket han alltid å gjengjelde.På sine opptredener kunne han løfte et melassefat på 300 kilo på frihånd uten å berøre knærne, melsekker på 100 kilo på én arm, og fullvoksne menn på strak arm. Han ble verdenskjent, og i hver by han besøkte stimlet folkemassene sammen rundt ham for å betrakte verdens største mann, og politiet fikk ofte problemer med å opprettholde ordenen. Unntaket var Trondhjem, hvor Brustad var såpass godt kjent i befolkningen at han kunne gå relativt usjenert omkring som alle andre.
De mange turneene var en medvirkende årsak til Brustads tidlige død, siden han frøs mye på føttene som stakk utenfor sengekanten, og slik pådro seg kronisk forkjølelse og brystsmerter. Han fikk også en fysisk knekk under en vektløfting på P.T. Barnums sirkus i Amerika, etter at sirkusdirektøren stilte hardere krav til hva Brustad måtte prestere for hver forestilling. Da vekten stadig kom opp i rundt 500 kilo, ble det for mye, selv for kjempen Brustad. Han døde hjemme på Ytterøy og ble begravet fra Ytterøy kirke.Brustad var oppvakt og omgjengelig og ble husket for sitt gode humør og store humoristiske sans.I 1946 reiste Ytterøy Ungdomslag en bauta til ære for Brustad og utgav et minneskrift.


== Referanser ==


== Litteratur ==
Johannesen, Birger (1946). Kjempen Henrik Brustad. Verdens største mann (PDF). Trondheim. Arkivert fra originalen (PDF) 30. mai 2015. Besøkt 27. juni 2014. 
Nøvik, Henrik P. (23. desember 1927). «Kjæmpen Henrik Brustad, Ytterøy». Adresseavisen: 6.